РЕПУБЛИКА СРБИЈА

НАРОДНА СКУПШТИНА

Одбор за европске интеграције

20 Број 06-2/238-15

26. мај 2015. године

Б е о г р а д

З А П И С Н И К

ТРИДЕСЕТСЕДМЕ СЕДНИЦЕ ОДБОРА ЗА ЕВРОПСКЕ ИНТЕГРАЦИЈЕ

НАРОДНЕ СКУПШТИНЕ РЕПУБЛИКЕ СРБИЈЕ

ПОНЕДЕЉАК, 25. МАЈ 2015. ГОДИНЕ

Седница је почела у 9.30 часова.

 Седницом је председавао Ласло Варга, заменик председника Одбора. Седници су присуствовали чланови Oдбора: Нинослав Гирић, Весна Марковић, Ирена Алексић, Душица Стојковић, Иван Бауер, Ласло Варга, Наташа Вучковић и Бранко Ружић и заменици чланова Мирјана Андрић, Ненад Николић, Драган Половина и Владимир Орлић. Седници нису присуствовали чланови Одбора Александар Сенић, Драган Шормаз, Катарина Шушњар, Гордана Чомић, Мира Петровић и Бојан Костреш.

Седници су присуствовали и Јелена Поповић, помоћник министра привреде и Зорица Василева из Делегације Европске уније у Србији.

На предлог председника Одбора једногласно је усвојен следећи

**Д н е в н и р е д**

1. Предлог закона о изменама и допунама Закона о стандардизацији**,** који је поднела Влада (број 011-648/15 од 13. марта 2015. године), у начелу.

**Тачка 1.**

Председавајући је отворио расправу по првој тачки дневног реда Предлог закона о изменама и допунама Закона о стандардизацији**,** у начелу, и дао реч представнику предлагача Ј. Поповић, која је навела да се овим изменама и допунама важећи закон усклађује са најновијом регулативом која је прошле године донета на европском нивоу а то је Регулатива о европској стандардизацији 1025/14. Овим изменама преузето је око 95% европских стандарда у наш правни систем, што је негде око 22 хиљаде стандарда укупно. Овај предлог закона садржи две битне измене: прва се односи на већу транспарентност када је у питању привреда и њено укључивање у процес доношења стандарда, а друга измена се односи на сам Институт за стандардизацију, да би Институт могао да одговори захтевима привреде мора да се реформише, тј. модернизује. Тренутно се Институт за стандардизацију финансира 70% из буџета а само 30% остварује приходе, а према европској пракси све институције за стандардизацују су самосталне и имају стабилне изворе прихода. То је и услов који Институт мора да испуни за чланство у европским организацијама за стандардизацију. Овим изменама и допунама Институт је добио још две надлежности – сертификацију и услуге консалтинга, што ће му омогућити да више зарађује, тј. да има своје сопствене приходе.

У дискусији која је уследила, М. Андрић је питала које се погодности дају малим и средњим предузећима приликом куповине стандарда, а Ј. Поповић је одговорила да ће ова предузећа имати нешто ниже цене приликом куповине стандарда у односу на друга предузећа.

Пошто се више нико није јавио за реч, председавајући је закључио расправу и ставио на гласање Предлог закона о изменама и допунама Закона о стандардизацији**,** у начелу. Одбор је већином гласова усвојио Предлог закона о изменама и допунама Закона о стандардизацији**,** у начелу.

Седница је завршена у 9.40 часова.

На седници Одбора вођен је тонски запис.

СЕКРЕТАР ОДБОРА ПРЕДСЕДНИК ОДБОРА

Александар Ђорђевић Александар Сенић